ཿབིགྷྣ་ནྟ་ཀྲི་ཏ་ཧཱུྃ་ཕཊ྄། ཅེས་བགེགས་མཐར་བྱེད་ཀྱི་སྔགས་ཡིན་པས། སྔགས་དོན་ཡང་དེ་ཁ་སྟེ། རིགས་སྔགས་རྗེས་སུ་དྲན་པ་ཙམ་གྱིས་བདུད་རྩིའི་བགེགས་བསངས་པ་འགྲུབ་པའི་དབང་དུ་མཛད་པ་ལས་གཞན་དམིགས་པའི་གསལ་ཁ་སོགས་མེད་དོ། །སྭ་བྷཱ་ཝའི་སྔགས་དོན་གོང་བཤད་ཀྱིས་ཤེས། སྔགས་འདིས་སྦྱངས་པས་སྟོང་ཉིད་དུ་གྱུར། སྟོང་པའི་ངང་ལས། ཡཾ་ལས་རླུང་དཀྱིལ་སྔོན་པོ་གཞུའི་དབྱིབས་ཅན་འཆང་བཟུང་ལ་ཡཾ་དང་། མཆོག་མ་གཉིས་ལ་གཡོ་བའི་བ་དན་གྱིས་མཚན་པ་ན། འདིར་ཁྲིད་དཔེ་ཕལ་ཆེར་དུ་གཡོ་བ་བ་དན་ཞེས་འབྱུང་ཡང་གཡོ་བའི་བ་དན་ཡིན་པར་ངེས་སོ། །དེའི་སྟེང་དུ་རཾ་ལས་མེའི་དཀྱིལ་འཁོར་གྲུ་གསུམ་དམར་པོ་འབར་བ་རཾ་གྱིས་མཚན་པ། དེའི་སྟེང་དུ་ཀཾ་གསུམ་ལས་ཐོད་པ་བུམ་རིལ་གྱི་སྒྱེད་པུ་ལྟག་པ་ནང་དུ་བསྟན་པ་གསུམ་གྱི་སྟེང་དུ། ཡི་གེ་ཨ་ཡོངས་སུ་གྱུར་བ་ལས། ཀ་པཱ་ལ་ཕྱི་དཀར་ལ་ནང་དམར་བ། དུམ་བུ་གཅིག་པ་དཔྲལ་བ་རང་ལ་བསྟན་པ། རྒྱ་ཁྱོན་ཆོས་ཀྱི་དབྱིངས་དང་མཉམ་པ། དེའི་དབུས་སུ་མུ་ལས་དྲི་ཆུ་བཻ་ཌཱུརྻ་ལྟ་བུ། ཤར་དུ་བི་ལས་དྲི་ཆེན་ཤེལ་ལྟ་བུ། ལྷོར་ར་ལས་རཀྟ་གསེར་བཙོ་མ་ལྟ་བུ། ནུབ་ཏུ་ཤུ་ལས་བྱང་སེམས་མཚལ་ལྟ་བུ། བྱང་དུ་མ་ལས་ཀླད་པ་དངུལ་ཆུ་ལྟ་བུ། སླར་ཡང་དབུས་སུ་ན་ལས་མིའི་ཤ ཤར་ལྷོར་གོ་ལས་བ་གླང་གི་ཤ ལྷོ་ནུབ་ཏུ་ཀུ་ལས་ཁྱིའི་ཤ ནུབ་བྱང་དུ་ད་ལས་གླང་པོ་ཆེའི་ཤ བྱང་ཤར་དུ་ཧ་ལས་རྟའི་ཤ དེ་རྣམས་སླར་ཡང་ཡི་གེ་དེ་དག་གིས་མཚན་པ། ཤ་རྣམས་ཙན་དན་དམར་པོའི་མདོག་ཅན་ནོ། །དེ་ལ་ཡཾ་རཾ་ཀཾ་གསུམ་སྔོ་དམར་དཀར་བ། ཨ་ཡིག་དཀར་ལ་དམར་མདངས་ཆགས་པ་སྟེ་བདེ་སྟོང་གི་རང་བཞིན་ཐོད་པའི་ས་བོན་ཡིན་པས་སོ། །དུམ་བུ་གཅིག་པ་ནི་ཡེ་ཤེས་ཐམས་ཅད་ཆོས་དབྱིངས་སུ་གཅིག་པ་མཚོན། མུ་ཡིག་སོགས་ནི་རྫས་སོ་སོའི་ཁ་དོག་ལྟ་བུ། བདུད་རྩི་ལྔ་ཡབ་ལྔ་དང་ཤ་ལྔ་ཡུམ་ལྔའོ། །དབུས་སུ་དྲི་ཆུ་དང་མི་ཤ་གཉིས་བརྩེགས་མའི་ཚུལ་གྱིས་ཡབ་ཀྱི་པང་པར་ཡུམ་བཏེགས་པའི་ཚུལ་གྱིས་སམ། བདུད་རྩི་གཡས་དང་ཤ་གཡོན་ཕྱོགས་སུའོ། །རང་གི་སྣ་བུག་གཡོན་པ་ནས་རླུང་སྔོ་སངས་ཧཱུྃ་གི་དབྱིབས་ཅན་འཕྲོས་པར་བསམ་ནས། ཧཱུྃ་ཧཱུྃ་བྱས་པས་རླུང་གི་དཀྱིལ་འཁོར་ལ་ཕོག །བ་དན་བསྐྱོད་པས་རླུང་གཡོས་མེ་སྤར་ཐོད་པ་དྲོས་རྫས་རྣམས་ཁོལ། ཉེས་པའི་སྐྱོན་རྣམས་ལྦུ་བའི་ཚུལ་དུ་ཕྱིར་ལུད། དེའི་སྟེང་དུ་ཨོཾ་ཨཱཿཧཱུྃ་དཀར་དམར་མཐིང་གསུམ་སྐད་ཅིག་གིས་སྣང་བར་གྱུར་པ་ལས་འོད་ཟེར་འཕྲོས། དེ་བཞིན་གཤེགས་པ་རྣམས་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་བཀུག་དམ་ཚིག་གི་བདུད་རྩི་དང་གཉིས་སུ་མེད་པར་འདྲེས་པས་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོ་དཀར་ལ་དམར་བའི་མདངས་ཅན་དུ་གྱུར་པར་བསམ་ཞིང་། འབྲུ་གསུམ་ལན་གསུམ་བརྗོད་མཐར་ཡི་གེ་དེ་དག་ཀྱང་འོད་དུ་ཞུ་ནས་བདུད་རྩི་ལ་འདྲེས་པར་བསམ་མོ། །བརྒྱད་པ་མགྲོན་སྤྱན་འདྲེན་ནི། འབར་བའི་ཕྱག་རྒྱ་སོགས་ནས་ཕེཾ་སོགས་བྱའོའི་བར་ཏེ། མེ་རི་འབར་བ་ལྟ་བུའི་ཕྱག་རྒྱ་དཔྲལ་བར་གཡོན་དུ་ཕྱོགས་པས་བསྐོར་ཞིང་། ལྟེ་བའི་བཾ་འོད་ཀྱིས་རྩ་གསུམ་མཆོག་གསུམ་སྤྱི་དང་ཁྱད་པར་རྩ་བརྒྱུད་ཀྱི་བླ་མ་རྣམས་སྤྱན་དྲངས་པར་བསམ་པས་ཕེཾ་ཞེས་བརྗོད་མདུན་གྱི་ནམ་མཁར་བཞུགས་པར་བསམ། དགུ་པ་མཆོད་བསྟོད་ནི། པི་ཝང་མ་དང་ནས། དབང་ཕྱུག་མ་ལ་འདུད་བར་ཏེ། མཆོད་ལྷ་སྤྲོ་ཞིང་བསྟོད་པ་བྱ་ལུགས་སོགས་གོང་གིས་འགྲེ། བསྟོད་པ་འདི་ནི་ཡུམ་གྱི་རྐང་བརྒྱད་དུ་གྲགས་པ་ཉིད་ཡིན་ལ། ཚིག་དོན་གཞན་ཤེས་སླ། འབྱུང་པོའི་འཇིགས་པ་མ་ལུས་རྡོ་རྗེ་ཆེན་མོས་འཇོམས་བ་ནི། ཕྱག་གི་རྡོ་རྗེའི་ཡོན་ཏན་མཚོན་དོན་བཤད་པའོ། །རྡོ་རྗེ་གདན་བཞུགས་ནི་རྡོ་རྗེ་འཛིན་པའི་ས་ལ་བཞུགས་པའི་དོན་ནོ། །ཚངས་སོགས་འཇིག་རྟེན་ན་དབང་ཆེ་བར་གྲགས་པ་རྣམས་ལས་རྒྱལ་བས་ཚངས་སོགས་དབང་བྱེད་ལས་རྒྱལ་ཞིང་ཞེས་པའོ། །གྲགས་སྙེམས་མ་ནི། རང་གི་གྲགས་པས་སྙེམས་པའི་མཐུ་བོ་ཆེ་དག་ཚར་བཅད་པ་དང་རྗེས་སུ་བཟུང་བའི་ཕྱིར་དེ་བས་ཀྱང་ཆེས་སྙེམས་པ་ལྟར་སྟོན་བའོ། །རྨོངས་བྱེད་རེངས་བྱེད་སོགས་ནི་འདོད་པའི་དབང་ཕྱུག་གི་མདའ་ལྔ་ལས་གསུམ་གྱི་མིང་སྨོས་པ་སྟེ། དེས་མཚོན་ནས་མདའ་ལྔ་པོ་ལས་རྒྱལ་བའི་དོན་ནོ། །འཇིགས་པ་སྐེམ་པ་ནི་ཟད་པའི་དོན་ཡང་ངོ་། །འདོད་པའི་དབང་ཕྱུག་ནི་མཆོག་ཏུ་མི་འགྱུར་བའི་འདོད་པའི་འདོད་ཆགས་ལ་དགྱེས་པས་སོ། །བཅུ་པ་བདུད་རྩི་འབུལ་བ་དང་། བཅུ་གཅིག་པ་བདུད་རྩི་བསྲུང་བ་ནི། ཆང་སྣ་བཞི་ཡི་ནས། ཨཱཿཧཱུྃ་ཞེས་བརྗོད་དོ་ཞེས་པའི་བར་ཏེ། འབྲུ་དང་། འབྲས་བུ། ཤིང་། མེ་ཏོག་གི་ཆང་སྟེ་སྣ་བཞི། ངེས་དོན་དགའ་བ་བཞི་མཚོན་པའོ། །ས་བཅུ་ནོན་པ་མཚོན་ཕྱིར་ལག་མཆོད་བྱས་པ་སྟེ་ལག་པ་གཉིས་ལ་སོར་བཅུ་ཡོད་པས་ས་བཅུ་ནོན་པ་མཚོན་པའོ། །ཤེས་རབ་གཡོན་གྱི་ལག་པ་ལ། །ཐབས་ནི་གཡས་ཀྱི་ལག་པས་མཆོད། །ཅེས་བ་ལྟར་སྐབས་འདིར་ལག་མཆོད་དངོས་སུ་བྱ་བ་ཙམ་འབྲེལ་སྣང་ཡང་བྱ་སྲོལ་དེང་སང་མི་སྣང་ངོ་། །མཚན་ལྡན་ནི་དུམ་བུ་གཅིག་པའམ། གསུམ་པ་ལ་སོགས་པ་ཐོད་པ་ཁྱད་པར་ཅན་གྱི་མཚན་ཉིད་ཚང་བའོ། །ཀ་པཱ་ལ་ནི་སྤྱིར་བདེ་བ་སྐྱོང་བ་ཡིན་ལ། བདེ་བ་དེ་རྣམ་ཀུན་སྟོང་པ་དང་ཟུང་དུ་འཇུག་པའི་སྟོང་ཉིད་ལ་རྡོ་རྗེར་བཞག་པའམ། བདེ་བ་མཚན་འཛིན་གྱིས་མི་ཕྱེད་པས་རྡོ་རྗེའོ། །ངེས་ཚིག་གིས་བཤད་ན། ཀ་ཞེས་བྱ་བ་ནི་གང་དུའང་མི་གནས་པ་སྟེ་མཐའ་བརྒྱད་ལས་གྲོལ་བའོ། །པཱ་ནི་མ་སྐྱེས་པ་སྟེ་རྒྱུ་རྐྱེན་ལ་བརྟེན་ནས་སྔར་མ་སྐྱེས་ལ། ད་ཡང་སྐྱེ་བར་མི་འགྱུར་བས་སྐྱེ་མེད་དོ། །ལ་ཡིག་གིས་བློ་ལས་འདས་པ་སྟེ་ཡིད་དང་བྲལ་བའོ། །གང་ཡིད་དང་མ་བྲལ་བ་ནི་ཀུན་རྫོབ་སྟེ་བློ་ལས་འདས་པ་མ་ཡིན་ལ། དེ་དང་བྲལ་ནས་དོན་དམ་པ་བསམ་གྱིས་མི་ཁྱབ་པའི་གནས་སུ་གྱུར་པས་བློ་འདས་སོ། །སྐུ་གསུམ་དང་སྦྱར་ན་དང་པོས་ལོངས་སྐུ། གཉིས་པས་སྤྲུལ་སྐུ། གསུམ་པས་ཆོས་སྐུ་སྟེ་འོག་གི་ཨོཾ་གྱིས་སྐྱེ་མེད་སྤྲུལ་སྐུར་སྦྱངས་སོགས་དང་འགྲིག་གོ །གཞན་ཡང་ཀ་པཱ་ལ་ཞེས་པའི་ཡི་གེ་གསུམ་གྱིས་ཆོས་ལོངས་སྤྲུལ་གསུམ་ཡང་མཚོན་ཏེ། ཀ་ནི་གང་དུའང་མི་གནས་པས་ཆོས་སྐུའོ། །པཱ་ནི་བཱ་ལ་སྐྱོང་བ་སྟེ་བདེ་སྟོང་ཆེན་པོ་སྐྱོང་བས་ལོངས་སྐུ། ལ་ནི་ལེན་པ་སྟེ་སྤྲུལ་སྐུའི་རོལ་གར་མཐའ་ཡས་པ་ལེན་པས་སོ། །ཐོད་ནང་གི་ཆང་ཕུད་ནི་ཟག་པ་མེད་པའི་བདེ་བས་མཚོན་ཏེ། དེས་ན་སྣོད་ཀྱིས་སྐུ་གསུམ་དང་། བཅུད་ཀྱིས་བདེ་བའི་སྐུ་སྟེ་སྐུ་བཞི་མཚོན་ནོ། །བདུད་རྩི་ཞེས་པ་འཆི་བ་ལས་སློང་ནུས་ལྡན་ཞིང་མི་འཆི་བར་བྱེད་པ་ཡིན་པ་ལྟར། འདིར་བདེ་ཆེན་གྱི་བདུད་རྩི་དེས་འཕོ་འགྱུར་བྲལ་བ་རྟག་པའི་གོ་འཕང་དུ་བྱེད་པས་སྐྱེ་འཆི་མེད་པའི་བདུད་རྩི་ཞེས་སོ། །ཨོཾ་གྱིས་སྐྱེ་མེད་སོགས་ནི། སྔར་བདུད་རྩི་འབྲུ་གསུམ་གྱིས་བྱིན་རླབས་བྱས་ཟིན་པའི་དོན་ལ་བསྙེགས་པའོ། །ལན་གསུམ་དཀྲུགས་པ་ནི་བདུད་རྩི་ནུས་པ་འབྱུང་བའི་སླད་དུ་སྟེ་སོར་མོས་སམ་རྡོ་རྗེས་དཀྲུགས་པ་སོགས་ཀྱི་དོན་ཡིན་པར་དངོས་སུ་དཀྲུགས་པ་མེད་དོ། །ཕ་རོལ་ཕྱིན་དྲུག་ལྷ་མོ་མཆོད། །ཅེས་པ། ཕར་ཕྱིན་དྲུག་ཡོངས་སུ་རྫོགས་པའི་བདག་ཉིད་རྡོ་རྗེ་ཕག་མོ་ཡིན་པས་དེ་ལ་བརྗོད་ཀྱི། སྤྱིར་བདུད་རྩི་འདིས་རྩ་གསུམ་མཆོག་གསུམ་མ་ལུས་མཆོད་པ་ཡིན་ཀྱང་། རྒྱལ་བ་ཐམས་ཅད་བསྐྱེད་པའི་ཡུམ་དང་པོར་མཆོད་པའོ། །འདི་ནི་མངོན་པར་རྟོགས་པའི་རྒྱན་ལ་སོགས་པར་བསྟན་བཅོས་ཀྱི་དང་པོའི་བསྟོད་པ་ཕྱག་ཡུམ་ལ་མཛད་པ་དང་མཚུངས་སོ། །མཉམ་ཉིད་དབྱིངས་སུ་ཞེས་པ་ནི། མཆོད་བྱ་མཆོད་བྱེད་མཉམ་ཉིད་དུའོ། །དེ་ལྟར་ཆང་སྣ་བཞི་སོགས་ཚིགས་བཅད་བརྗོད་པའི་ཚེ་བདུད་རྩི་ལག་ཏུ་བླངས། བཞེས་སུ་གསོལ་ཞེས་པའི་ཚེ་ཌཱ་མ་རུ་འཁྲོལ་བའི་ལུགས་དང་ཚིགས་བཅད་ཀྱི་ཚེ་བདུད་རྩི་མདུན་དུ་འཇོག་པ་ཙམ་བྱེད་པ་སོགས་ལས། ཆང་སྣ་བཞི་སོགས་བརྗོད་དུས་ཐོད་པ་བདུད་རྩིས་གང་བ་ལག་གཡོན་དུ་བཟུང་། བཞེས་སུ་གསོལ་གྱི་ཚེ་གཡས་པས་ཌཱ་མ་རུ་འཁྲོལ། དེ་རྗེས་བདུད་རྩི་ལག་གཡས་སུ་བཟུང་གཡོན་པས་ཕུད་གཏོར་བྱེད་པ་ལེགས་པ་ཡིན། དེ་ནས་ཨོཾ་ཨོཾ་ཨོཾ་སརྦ་བུདྡྷ་སོགས་རྩ་སྔགས་བརྗོད་ཅིང་གཡོན་པའི་མཐེ་བོང་ཐབས་བདེ་ཆེན། སྲིན་ལག་ཤེས་རབ་སྟོང་པ་ཉིད་དུ་ངེས་པས་ཟུང་འཇུག་གི་བདག་ཉིད་བདུད་རྩིའི་ཟེགས་མ་ཕྱོགས་མཚམས་རྣམས་སུ་འཐོར་བས་ཕྱི་རོལ་གྱི་བགེགས་ཐམས་ཅད་ཚར་བཅད། མདོག་དངོས་འཛིན་གྱི་ཆ་ཀུན་སྦྱངས། མཁའ་འགྲོ་མའི་དྲྭ་ཕུར་བསྲུང་བའི་འཁོར་ལོའི་རང་བཞིན་དུ་གྱུར་པར་བསམ་སྟེ། ཕྱི་རོལ་གྱི་ནས་རང་བཞིན་དུ་གྱུར་ཞེས་བརྗོད་བདུད་རྩིའི་དམིགས་པ་རྡོ་རྗེ་ཕག་མོའི་རྣམ་པ་གཙོ་བོར་གྱུར་བའི་མཁའ་འགྲོ་མ་དཀར་སེར་དམར་ལྗང་སྔོ་བ་དང་། ཕྱེད་གཟུགས་གཤིན་རྗེ་བརྟན་མ་ལ་སོགས་པ་ལྟ་བུ་དང་། ཁ་གདོང་མ་ལ་སོགས་པ་གདོང་བརྙན་གྱི་རྣམ་པ་སོགས་ཞི་མ་ཁྲོ་དང་ཆེར་ཁྲོས་པ། རྡོ་རྗེ། གྲི་གུག ཁ་ཊྭཱཾ་ག ཐོད་པ་སོགས་དང་། གཞན་མཚོན་ཆ་སྣ་ཚོགས་འཛིན་པ་གོམ་སྟབས་གར་སྟབས། འཕུར་སྟབས་སོགས་སྟངས་ཀ་སྣ་ཚོགས་པ་ཅན་གྱིས་དྲྭ་བ་དར་གུར་སོགས་བཞིན་དུ་རང་གནས་པའི་སྟེང་འོག་བར་གསུམ་བསྲུབས་མེད་པར་གང་ཞིང་ཁྱབ་པ། མཁའ་འགྲོ་དེ་ཀུན་གྱི་སྐུ་ལས་རང་མདོག་དང་མཐུན་པའི་མེ་འབར་བས་རྒྱང་ནས་བལྟས་ན་མེའི་ཕུང་པོ་ཆེན་པོར་སྣང་བའོ། །ཡང་རྩ་སྔགས་འདོན་ཞིང་རང་ཉིད་ལ་འཐོར་བས་རང་གི་བ་སྤུའི་བུ་ག་ཐམས་ཅད་ཀྱང་ཕྱི་རོལ་བཞིན་གྱི་མཁའ་འགྲོ་མའི་ཚོགས་ཞལ་ཕྱིར་གཟིགས་པས་གང་ཞིང་གཏམས་པ་གོ་གྱོན་པ་ལྟ་བུར་བསམ་པ་སྟེ། བ་སྤུའི་བུ་ག་ནས་གང་བར་གྱུར་ཞེས་བརྗོད། རྩ་སྔགས་བརྗོད་ཅིང་མཆོད་རྫས་ལ་འཐོར་བས་དེ་དག་གི་བགེགས་རྣམས་བསངས། མ་དག་པ་སྦྱངས་བདུད་རྩིའི་རང་བཞིན་དུ་གྱུར་པར་མོས་ནས། མཆོད་པའི་ཡོ་བྱད་ཐམས་ཅད་བདུད་རྩིའི་རང་བཞིན་དུ་གྱུར་ཞེས་བརྗོད། འདི་གསུམ་ལ་གནས་བསྲུང་བ། བདག་བསྲུང་། ཡོ་བྱད་བསྲུང་བ་ཞེས་བྱས་ཀྱང་ཆོག་གསུངས་ཏེ། རྣལ་འབྱོར་གྱི་ཡོ་བྱད་གཙོ་བོ་མཆོད་རྫས་ཡིན་པས་སོ། །དང་པོ་ནི་ངེས་པ་དེ་ལྟར་ཡིན་ཏེ། འདིའི་བསྲུང་འཁོར་ཡང་རང་གི་གནས་ཁང་སྒོ་ཕན་དུ་སྒོམ་པས་སོ། །ཕྱི་ནང་གཉིས་སོ་སོར་ཡང་མཁའ་འགྲོ་མའི་རིགས་དང་རྣམ་འགྱུར་མཐའ་ཡས་པ་སྒོམ་པ་ཡང་རིགས་ལྔར་མ་འདུས་པ་མེད་ལ་རིགས་ལྔའི་མཁའ་འགྲོ་བསྒོམས་པས་དུག་ལྔ་དག་པར་བྱེད་ལ། ཕྱི་ནང་གསང་པའི་བར་གཅོད་ཐམས་ཅད་ཉོན་མོངས་པ་ལྔར་འདུས་པས་སྲུང་འཁོར་འདི་དག་རེ་རེ་འང་། ཕྱི་ནང་གསང་གསུམ་གའི་སྲུང་འཁོར་རོ། །བཅུ་གཉིས་པ་བདུད་རྩི་མཆོད་པ་ནི། དེ་ནས་ཨོཾ་ཨོཾ་ནས་སྭཱ་ཧཱ་ཞེས་རྩ་སྔགས་ལན་གཅིག་བརྗོད་རྗེས། ཆོས་སྐུ་རྡོ་རྗེ་འཆང་ཆེན་ཞལ་དུ་ཨོཾ་ཨཱཿཧཱུྃ་ནས། གཞན་ཡང་མཆོད་འོས་རྒྱ་མཚོའི་ཞལ་དུ་ཨོཾ་ཨཱཿཧཱུྃ་ཞེས་པའི་བར་རྗེ་བཙུན་ཐུགས་ཀྱི་རྡོ་རྗེས་ཕྱོགས་བསྡེབས་མཛད་པ་བཞིན་བགྱིས་ཏེ་འབྲུ་གསུམ་བརྗོད་པ་རེ་དང་མཐེབ་སྲིན་གྱིས་འཐོར་བ་རེ་བསྟུན་ནོ། །མཆོད་ཡུལ་ནི་སྔར་བདུད་རྩི་བྱིན་རླབས་རྗེས་སྤྱན་དྲངས་པའི་མགྲོན་རྣམས་ཡིན་པའི་དེ་དག་ལ་དམིགས་ནས་འབུལ་ལ། ཡུལ་ལྷ་གཞི་བདག་དང་བགེགས་རིགས། འགྲོ་དྲུག་རྣམས་ལ་བདུད་རྩི་འདྲེན་པའི་གསལ་ཁ་ཁྲིད་གཞུང་དུ་མ་བྱུང་ཡང་། རྗེ་བཙུན་ཐུགས་ཀྱི་རྡོ་རྗེའི་གསུང་དུ་བྱུང་བ་ལྟར་ཕྱག་ལེན་དུ་མཛད་པས། དེ་ལ་མཆོད་ཡུལ་གོང་མ་རྣམས་ལ་བདུད་རྩི་ཕུལ་རྗེས་ཁོ་ནར། རང་ལྷའི་ལྟེ་འོད་ཀྱིས་ཡུལ་ལྷ་གཞི་བདག་སོགས་བཀུག་ནས་དེ་དག་ལ་བདུད་རྩི་སྦྱིན་པར་བསམ་པ་ཡིན་ལ། མགྲོན་སོ་སོ་རེ་རེར་བཞིན་ལྟེ་བའི་འོད་ཀྱིས་སྤྲོས་པའི་མཆོད་ལྷ་ཁ་དོག་སྣ་ཚོགས་པ་ཕྱག་ན་ཐོད་པ་ཐོགས་པ་བསམ་གྱིས་མི་ཁྱབ་པས་བདུད་རྩིའི་སྣོད་ནས་ཐོད་པས་བདུད་རྩི་བཅུས་ཏེ་མགྲོན་རྣམས་ལ་ཕུལ་ཞིང་དྲངས་པའི་མོས་པ་བྱས་རྗེས། ལྷ་མོ་རྣམས་རང་གི་ལྟེ་བར་བསྡུ་ལ། མཆོག་གསུམ་རྩ་གསུམ་གྱིས་བདུད་རྩི་གསོལ་བས་ཐུགས་རྒྱུད་བདེ་བ་ཆེན་པོས་གཏམས་པས་བདག་ཉིད་ཀྱི་བསོད་ནམས་དང་ཡེ་ཤེས་ཚོགས་ཡོངས་སུ་རྫོགས་ལ། དེ་དག་གི་ཐུགས་རྗེ་ཆེན་པོས་དགོངས་ནས་རང་རྒྱུད་བྱིན་གྱིས་རློབ་ཅིང་དངོས་གྲུབ་སྩོལ་ལ། བར་ཆད་བསྲུང་བའི་ཕྲིན་ལས་མཛད་པ་དང་། ཡུལ་ལྷ་མན་ཆད་ལ་དྲངས་པས་སྒོ་གསུམ་བདེ་བ་ཆེན་པོས་ཚིམས་ཏེ་རྣལ་འབྱོར་པ་རང་གི་སྡོང་གྲོགས་བྱེད་པ། ལན་ཆགས་བུ་ལོན་བྱང་བས་བར་གཅོད་མི་བྱེད། ཕན་ཚུན་བྱམས་པའི་སེམས་དང་ལྡན་ཞིང་། རྒྱལ་བའི་བསྟན་པའི་ལམ་གྱི་དགེ་བ་སྤྱོད་པ་ཁོ་ནས་དུས་འདའ་བས་མྱུར་དུ་འཁོར་བ་ལས་ཐར་པའི་རྟེན་འབྲེལ་ལམ། བག་ཆགས་ཁྱད་པར་ཅན་རྒྱུད་ལ་བཞག་པར་མོས་པ་བྱའོ། །དེ་ནས་ལག་པ་གཡོན་པའི་མཐེབ་སྲིན་གྱིས་བདུད་རྩིའི་ཐིག་པ་བླངས་ཏེ། རང་གི་ལྕེ་ཐོག་ཏུ་བཞག་ལ་བདུད་རྩི་མྱང་ཞིང་འབྲུ་གསུམ་བརྗོད་དེ། དེ་ཡང་མཐེ་བོང་ཧེ་རུ་ཀ སྲིན་ལག་ཕག་མོ། དེ་དག་མཉམ་སྦྱོར་མཛད་པའི་བདུད་རྩི་བདེ་བ་ཆེན་པོ་རང་གི་ལྕེ་སྟེང་ནས་མགྲིན་འཁོར་དུ་དང་། དེ་ནས་ལུས་གནས་ཀྱི་རྩ་ཀུན་ཏུ་ཁྱབ་པས་རྩ་རླུང་ཐིག་གསུམ་ཡེ་ཤེས་བདེ་བ་ཆེན་པོར་དྭངས་པར་མོས་པས་ཅུང་ཟད་མཉམ་པར་བཞག་གོ །འགའ་ཞིག་ལྕེ་སྟེང་དུ་བདུད་རྩི་འཇོག་པ་ན་ཡང་ཨོཾ་གསུམ་མའི་མཐར་འབྲུ་གསུམ་ལྡན་པ་བརྗོད་པར་འདོད་དོ། །བཅུ་གསུམ་པ་དབང་བཞི་ལེན་པ་ནི། གཞི་བདག་མན་གྱི་མགྲོན་རྣམས་རང་གནས་སུ་སོང་བར་བསམ་ནས། རྩ་གསུམ་མཆོག་གསུམ་རྣམས་གཙོ་མོ་རྣལ་འབྱོར་མར་བསྟིམ་སྟེ། དེ་ཡང་ཆོས་སྐྱོང་ཌཱ་ཀི་ཉན་རང་བྱང་སེམས་ཀྱི་དགེ་འདུན་རྣམས་སྐུ་སྨད་གྱི་ཆ་དང་ཡི་དམ་སངས་རྒྱས་རྣམས་སྐུ་སྟོད། རྩ་བརྒྱུད་བླ་མ་རྣམས་སྐུའི་སྤྱི་བོ་ནས་ཐིམ་པར་མོས་རྗེས། རྣལ་འབྱོར་མའི་གནས་གསུམ་དུ་ཨོཾ་ཨཱཿཧཱུྃ་གསུམ་དཀར་དམར་མཐིང་ག་གསལ་བ་ལས། འོད་ཟེར་དཀར་དམར་མཐིང་གསུམ་རིམ་པར་འཕྲོས་པ་རང་གི་གནས་གསུམ་དུ་ཐིམ་པས་དབང་བཞི་ཐོབ་པ། སྒྲིབ་བཞི་དག་པ། སྐུ་བཞི་མངོན་གྱུར་གྱི་མོས་པ་རྣམས་བྱ་སྟེ། གཞན་ཤེས་པར་སླའོ། །ཐུགས་ཀའི་འོད་ཟེར་སྔོན་པོ་སྙིང་གར་ཐིམ་པས་ཡིད་དང་ཡིད་ཤེས་ཀྱི་སྒྲིབ་པ་དག་ཤེས་རབ་དང་བཞི་པའི་དབང་ཐོབ་པར་མོས་པ་སོགས་ཏེ། འོད་ཟེར་སྤྲོ་བསྡུ་རེ་དང་བསྟུན་ནས་ཀཱ་ཡ་སིདྡྷི་ཨོཾ་སོགས་ཀྱི་སྔགས་ཚན་གསུམ་པོ་བརྗོད་ལ། སྔགས་དོན་སྐུ་དངོས་གྲུབ་ཅེས་སོགས། །ཨོཾ་ཨཱཿཧཱུྃ་ནི་རང་རྒྱུད་རྡོ་རྗེ་གསུམ་དུ་བརླབ་པའི་དོན་ནོ། །བཅུ་བཞི་པ་བསྟིམ་པ་ནི། དེ་ནས་མདུན་གྱི་རྣལ་འབྱོར་མ་རང་གི་སྤྱི་བོར་བྱོན་ནས། འོད་ཕུང་དམར་པོར་ཞུ་ནས་བདག་ལ་ཐིམ་པར་བསམ་པས་ཅུང་ཟད་མཉམ་པར་བཞག་གོ །འདིར་ངག་བརྗོད་རྒྱལ་ཡུམ་གྱི་ཞེས་སོགས་རྣལ་འབྱོར་མ་རང་ལས་དབང་ལེན་པའི་གསལ་ཁ་ཐོན་ཡང་དམིག